MUDDATLI HARBIY, MUQOBIL XIZMATNING BELGILANGAN MUDDATLARINI O‘TAB BO‘LGAN FUQAROLARNI XIZMATDAN BO‘ShATISh HAMDA O‘ZBEKISTON RESPUBLIKASI QUROLLI KUChLARIGA NAVBATDAGI ChAQIRUV TO‘G‘RISIDA

“Umumiy harbiy majburiyat va harbiy xizmat to‘g‘risida”gi O‘zbekiston Respublikasi Qonuniga muvofiq Vazirlar Mahkamasi qaror qiladi:
 1. O‘zbekiston Respublikasining Qurolli Kuchlari saflaridan:
 muddatli harbiy xizmatning belgilangan muddatlarini o‘tab bo‘lgan fuqarolar — rezervga;
 muqobil xizmatning belgilangan muddatlarini o‘tab bo‘lgan fuqarolar — zaxiraga bo‘shatilsin.
 2. 1977—1986-yillarda tug‘ilgan, chaqirilish muddatini kechiktirish huquqiga ega bo‘lmagan O‘zbekiston Respublikasi fuqarolari 2004-yilning oktyabr-noyabr oylarida muddatli harbiy xizmatga chaqirilsin.
 Muddatli harbiy xizmatni o‘tashga yaroqli hamda chaqirilish muddatini kechiktirish va chaqirilishdan ozod etilish huquqiga ega bo‘lmagan, biroq ushbu chaqiruv mobaynida Qurolli Kuchlar safiga chaqirilmaydigan fuqarolar safarbarlik chaqiruvi rezerviga olinsin.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari O‘zbekiston Respublikasi Mudofaa vazirligi bilan birgalikda, Qurolli Kuchlarning chaqiriluvchilar bilan sifatli to‘ldirilishini ta’minlash maqsadida, joylardagi chaqiruv komissiyalarining samarali ishlashini, shuningdek Qurolli Kuchlarga muddatli harbiy xizmatga chaqirilgan fuqarolarni qo‘shinlarga tantanali kuzatib qo‘yishni tashkil etsinlar.
 5. O‘zbekiston Respublikasi Sog‘liqni saqlash vazirligi (F.G‘. Nazirov) Mudofaa vazirligi (Q.G‘. G‘ulomov) bilan birgalikda chaqiruv uchastkalarini zarur tibbiyot asbob-anjomlari va buyumlari bilan ta’minlab chaqiriluvchilarning sifatli, har tomonlama va xolisona tibbiy ko‘rikdan o‘tkazilishini, chaqiruv komissiyalarining ishiga turli ixtisoslikka ega bo‘lgan yuqori malakali vrachlar jalb etilishini, muqobil tibbiy komissiyalarning samarali ishlashini tashkil etsin. 
 6. O‘zbekiston Respublikasi Mudofaa vazirligi (Q.G‘. G‘ulomov), Ichki ishlar vazirligi (Z.A. Almatov), Milliy xavfsizlik xizmati (R.R. Inoyatov), Qurolli Kuchlar Birlashgan shtabi (I. Ergashev), harbiy okruglar qo‘shinlari qo‘mondonlari:
 muddatli harbiy xizmatga yangidan chaqirilgan harbiy xizmatchilarni qo‘shilmalarga va qismlarga qabul qilishda yuksak uyushqoqlikni, harbiy intizomni, qo‘shinlarning jangovar tayyorgarligini, muddatli harbiy xizmatga yangidan chaqirilgan harbiy xizmatchilarni harbiy mutaxassisliklarga o‘qitish jarayonida xavfsizlik chora-tadbirlariga rioya etilishini;
 muddatli harbiy xizmatga chaqirilgan harbiy xizmatchilarda maqsadga intilishni, zarur ma’naviy fazilatlarni va irodalilikni, o‘zini o‘zi ro‘yobga chiqarish va takomillashtirishga doimiy intilishni rivojlantirishga, ularning aniq hayotiy nuqtai nazarga ega bo‘lishiga, jismoniy va aql-zakovat darajasi oshirilishiga, ularga Vatanga muhabbat va armiyamiz bilan faxrlanish tuyg‘ularini singdirishga qaratilgan jangovar va ma’naviy-axloqiy tarbiyalash dasturi yanada takomillashtirilishini; 
 muddatli harbiy xizmatga chaqirilgan harbiy xizmatchilar uchun zamonaviy uy-joy-maishiy shart-sharoitlar yaratilishini, ularning belgilangan talablarga va ta’minot normalariga muvofiq o‘z vaqtida va sifatli moddiy ta’minlanishini;
 mahalliy davlat hokimiyati organlari, mahalla qo‘mitalari, jamoatchilik bilan birgalikda muddatli harbiy xizmatning belgilangan muddatini o‘tagan fuqarolarni yashash joyiga kuzatib qo‘yish va tantanali kutib olish tashkil etilishini ta’minlasinlar.
 7. Moliya vazirligi (S.B. Rahimov) mahalliy davlat hokimiyati organlari bilan birgalikda tashkilotlar va korxonalar, shuningdek safarbarlik chaqiruvchi rezerviga va muqobil xizmatga olingan fuqarolar tomonidan moliyaviy majburiyatlar o‘z vaqtida bajarilishi yuzasidan kompleks chora-tadbirlar ko‘rsin. 
 8. O‘zbekiston Respublikasi Mehnat va aholini ijtimoiy muhofaza qilish vazirligi (O.O. Obidov) mahalliy davlat hokimiyati organlari bilan birgalikda Qurolli Kuchlardan bo‘shatilgan fuqarolarni ularning egallagan harbiy va fuqarolik mutaxassisliklarini hisobga olgan holda qonun hujjatlarida belgilangan tartibda ishga joylashtirish chora-tadbirlarini ko‘rsin.
 Belgilab qo‘yilsinki, O‘zbekiston Respublikasi Qurolli Kuchlarida muddatli harbiy xizmatni o‘tagan fuqarolar davlat muassasalari, tashkilotlari va korxonalariga ishga qabul qilishda mardlik va vatanparvarlik tarbiyasining armiya maktabini o‘tagan, harbiy tayyorgarlik ko‘rgan va hayotiy tajriba orttirgan, mamlakatning eng faol va tayyorgarlik ko‘rgan kadrlar zaxirasi hisoblangan shaxslar sifatida ustunlik huquqidan foydalanadilar.
 9. “O‘zteleradio” kompaniyasi (A.K. Ko‘chimov), O‘zbekiston Milliy axborot agentligi (M. Hazratqulov)ga yoshlarni Qurolli Kuchlarda xizmat qilishga tayyorlashning borishini, fuqarolarni muddatli harbiy xizmatga chaqirishning amalga oshirilishini, chaqiruv komissiyalari ishini, safarbarlik chaqiruvi rezervida xizmatning tashkil qilinishini va Qurolli Kuchlardan rezervga bo‘shatilgan harbiy xizmatchilarni joylarda kutib olish bo‘yicha tantanali tadbirlar uyushtirilishini ommaviy axborot vositalarida keng yoritish tavsiya qilinsin. 
 10. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.